-רפלקציה קבוצתית-
איתמר ברנס, אגם צפריר ועמית יעיש

פרויקט הזיכרון מתחדש הוא מאוד חשוב לשימור כי הוא עוזר להעלאת מודעות על בני האדם שעברו את הנורא מכל, שורדי השואה. וכל זה גם באמצעות נוער אשר יוצר סרטים מלאים רגש בהשראת עדויות מהשואה. ארטמיס היא לא רק נושא עבודה, היא אדם שבאמת עבר את מה שהעברנו בסרט. אז הרגשנו מאוד ממוקדים וניסינו הכי הרבה כדי לכבד את מעמדה כאישה שעברה גיהנום וגם יצאה ממנו בחיים.

הסרטון שיצרנו עבר הרבה כדי שבאמת יצא לאור. עברנו הרבה גרסאות תסריטים, חמש שחקניות והרבה מקומות צילום. אבל בסוף שכל אחד הביא את כולו, יצא לנו סרט שמשלב את יכולתנו ואת עמדתנו כנוער. אבל בסופו של דבר, יצאנו מהעבודה הזו מאוד גאים כי יצרנו משהו שלא הרבה מקבלים את ההזדמנות ליצור בגיל הזה, סרט, ולא רק סרט אלא גם בהשראת השואה.

לסיכום, אנחנו רוצים להודות לפרויקט זיכרון מתחדש על ההזדמנות להתנסות וליצור משהו כזה חשוב. אנחנו גם רוצים להודות לזיכרון מתחדש על כך שהוא באמת קיים ושומר ככה על סיפורים כל כך מרגשים של אנשים שמגיע להם שנזכור אותם.

תמלול עדות:
ארטמיס בטיש-מירון, נולדה ב-1928 ביואנינה שביוון, בה התקיימה הקהילה היהודית הרומניוטית הגדולה ביותר. אבי המשפחה יוסיף, עסק במסחר, וארטמיס ואחיה סולומון התחנכו במוסדות אליאנס בעיר. ב-1943, בהיותה בת 15, נכנסו הגרמנים ליואנינה והשתלטו על העיר. באוגוסט 1943 נעצרו אביה וסבה בידי הנאצים ונלקחו עם עוד קבוצת גברים למאסר בסלוניקי. בדרך נורה אביה למוות, בעוד סבה הוצא להורג בתלייה יחד עם יתר הגברים. ב-25 במארס 1944 נערכה אקציה ביואנינה, וכ-1870 יהודי העיר נשלחו במשאיות למוסך צבאי בלאריסה, שם הוחזקו בתנאים קשים עד לגירושם ברכבת לאושוויץ-בירקנאו. ב-11 באפריל הגיעו ארטמיס ומשפחתה לבירקנאו. הם עברו סלקציה, ואמה אפתיכיה ואחיה הצעיר נשלחו מיד לתאי הגזים. ארטמיס נותרה כאסירה במחנה יחד עם קרובת משפחתה אלדה לוי. השתיים עבדו בעבודת פרך עד ינואר 1945, אז יצאו בצעדת המוות עד למחנה רוונסבריק. משם הועברו לעבודה במחנה מלכוב, בו עבדו במפעל נשק עד סיום המלחמה. ארטמיס ואלדה שוחררו בלודוויגסלוסט. משם יצאו למסען הארוך הביתה במשך מספר חודשים, וחצו חמש ארצות עד שהגיעו לאתונה. ארטמיס עברה לגור עם דודיה בעיר ושבה ללמוד בתיכון. ב-1946 עלו ארצה באניית המעפילים "חביבה רייק". הן הועברו לעתלית, שם שהו מספר שבועות עד שעברו לגור אצל קרוב משפחתן בירושלים. ארטמיס ואלדה שימשו שנים רבות כנשות עדות ביד ושם.





